open-index/open-wikipedia-markdown huggingface dataset:
Skovlhjul

**Skovlhjul** er betegnelsen på et stort hjul, bygget av et rammeverk av metall eller treverk, hvor det er festet flere blad som skyver vannet bakover når hjulet blir satt i bevegelse. Skovlhjulet adskiller seg fra propellen ved at det kun er den nederste delen av hjulet som er under vann.

Skovlhjulet kan drives av en motor, herunder dampmaskin eller dieselmotor. Små båter med skovlhjul kan også drives for hånd eller med pedaler. Sistnevnte kalles gjerne pedalbåter, sykkelbåter eller tråkkebåter.

Skovlhjul var den første måten man brukte til å omdanne rotasjon til bevegelse, i det kraften fra motoren blir overført til vannet ved hjelp av skovlene. Propellen ble ikke patentert før i 1827, og skovler og propeller ble brukt side om side, det er også eksempler på skip som hadde både skovler og propell, for eksempel «Great Eastern».

Noen skip har ett skovlhjul på hver side, DS «Skibladner» er et eksempel på dette. Andre båter kan ha ett hjul bak, slik man som oftest kjenner elvebåter («akterhjulsdampere» eller "floddampere") fra USA.

## Referanser


## Eksterne lenker
*
SsangYong Actyon Sports

**SsangYong Actyon** er en erstatter for modellen SsangYong Musso. Actyon leveres i to varianter, Actyon (kompakt SUV) og Actyon Sports (*Sports Utility Truck*).

Begge modeller er tilgjengelig i ulike utstyrsvarianter, med både to- og firehjulstrekk, samt valget mellom en tredjegenerasjons common rail turbodieselmotor eller en 2.3 liters firesylindret bensinmotor med overliggende kamaksel.

Actyon har bredere sporvidde, økt lastekapasitet og en mer økonomisk motor enn forgjengeren Musso. Bilen er også utstyrt med hjuloppheng med doble A-armer (*Double Wishbone*) foran, og er også tilgjengelig med ESP (Elektronisk stabilitetskontroll).

## Eksterne lenker
* SsangYong Actyon offisielle nettsider
SsangYong Kyron

**SsangYong Kyron** er en kompakt SUV bilmodell produsert av den koreanske bilprodusenten SsangYong Motor Company. Bilen er utstyrt med en dieselmotor utviklet med deler fra Mercedes-Benz. Fra 2007 ble motoren i Kyron oppdatert, og bilen leveres nå med den robuste *XDi270*-motoren, som leverer 164 hk og et dreiemoment på 340 Nm.

## Eksterne lenker
* SsangYong Kyron offisielle nettsider
Helge Drange

**Helge Drange** (født 1965) i Bergen er en norsk oseanograf og klimaforsker.

Drange er cand. scient fra Universitetet i Bergen i 1990 og dr.scient. fra Nansensenteret i 1994 på en avhandling om biogeokjemisk oseanografi. Han ble i 2008 professor i oseanografi ved Geofysisk institutt ved Universitetet i Bergen og klimaforsker ved Bjerknessenteret for klimaforsking. Tidligere forskningsdirektør ved Nansensenteret (1997–2008) og co-direktør ved Nansen-Zhu International Research Center i Beijing, Kina (2003–2008). Drange var bidragsyter til FNs klimapanels fjerde hovedrapport. Han er også leder for klimaforskningsprosjektet EarthClim.

## Priser og utmerkelser

* 2009 Meltzerprisen, Meltzerfondets pris for fremragende forskningsformidling
* 2018 Olav Thon Stiftelsens nasjonale pris for fremragende undervisning.

## Referanser


## Eksterne lenker
* 
* 
* EarthClim
Paulos Tesfagiorgis

**Paulos Tesfagiorgis** (født 1947) er en menneskerettighetsaktivist fra Eritrea. Tesfagiorgis etablerte Regional Centre for Human Rights and Development i Eritrea. Under den Eritreiske selvstendighetskrigen deltok Tesfagiorgis i grunnleggingen av Eritrean Relief Association. I etterkant av Eritreas selvstendighet var Tesfagiorgis med på å lage den nye grunnloven som ble vedtatt i 1997. I 2002 var Tesfagiorgis med på å etablere "Citizens Initiative for the Salvation of Eritrea".

I 2003 ble han tildelt Raftoprisen for sin innsats for å forbedre menneskerettighetene og demokrati i Eritrea. Gjennom ikke-vold kjemper Tesfagiorgis mot undertrykkelse og militariseringen av det eritreiske samfunnet. 

Idag er Tesfagiorgis i eksil. Han kjemper fremdeles for the eritreiske folket. 

## Eksterne lenker
* NRKs omtale av Raftopristildeingen. 
* Raftostiftelsens omtale av Tesfagiorgis
Stade Chaban-Delmas

**Stade Chaban-Delmas** (tidligere kjent som **Parc Lescure** inntil 2001) er et fotball– og rugbystadion i Bordeaux i Frankrike. Chaban Delmas er kjent som hjemmebanen til fotballklubben FC Girondins de Bordeaux og har en total tilskuerkapasitet på 34&nbsp;327. Stadionet stod ferdig i 1938 under navnet Parc Lescure, men dette ble senere endret til å ære den tidligere borgermesteren i Bordeaux Jacques Chaban-Delmas, som hadde vervet i perioden mellom 1947 til 1995.

Parc Lescure var vertskap for bronsefinalen under VM i fotball 1938 hvor  slo  4–2 den 19. juni 1938. Stadionet har i nyere tid også arrangert finalen i rugbyturneringen Heineken Cup i 1998 samt to kamper under Verdensmesterskapet i rugby union 1999. Under VM i fotball 1998 ble det spilt seks kamper her hvor blant annet  spilte uavgjort 1–1 mot  den 16. juni. Det vil også spilles fire kamper under Verdensmesterskapet i rugby union 2007 på Stade Chaban-Delmas.

## Eksterne lenker
* Bilder av Chaban Delmas hos WorldStadium.com 
* Informasjon om Chaban Delmas hos Girondins.com
Kristiansund Håndballklubb

**Kristiansund Håndballklubb** er en norsk håndballklubb fra Kristiansund. Klubben ble stiftet i 2005 og er en sammenslåing av Clausenengen Fotballklubb avd. håndball og tidligere Kristiansund Håndballklubb.

Herrelaget til Kristiansund HK spiller i dag (2011/2012) i 1. divisjon på herresiden. Laget rykket opp til 1. divisjon sesongen 2010/2011, etter en overbevisende seong og kvalifisering. Laget hadde to sesongers, 2006/2007 og 2007/2008, opphold i 1. divisjon før de rykket ned på minst mulig margin – målforskjell. Laget trenes av Gunnar Magnusson som også er assisterende landslagstrener for det islandske håndballandslaget. Kristiansund HK vant avdelingen med klar margin og spilte kvalifisering 16. april 2011. Her spilte de mot Alta og Njård og vant begge med kalassiffre. Laget er dermed klar for 1.divisjon for sesongen 2011/12. Dette gir at Kristiansund HK er NHF Region Midt-Norge sitt beste lag på herresiden.

Damelaget vant sin avdeling i 4.divisjon i sesongen 2010/11 med trener Jonatan Magnusson fra Island sin kynidige hånd. de spiller i 3.divisjon sesongen 2011/12. Eivind Berg er trener sesongen 2011/2012, med Thor Arne Barsøe som teamleder.

Klubbens hjemmearena er i Braatthallen. Kristiansund Håndballklubb er Nordmøres største idrettslag og Møre & Romsdals største håndballklubb med ca. 450 medlemmer. 
Kristiansund Håndballklubb er også kjent for å arrangere Shell Cup.

Kristiansund HK har tilbud for jenter og gutter fra 5 til 18 år og det gjennomføres treninger både i Kristiansund og Averøy.

Kristiansund HK sine samarbeidspartnere pr. 01.09.2011 er generalsponsor Sparebank1 Nordvest, Lerøy Hydrotech, Quality Hotel Grand, West Elektro AS, Meese AS, G Sport, Umbro, Shell, Tor Sevaldsen Bakeri.

Styret sesongen 2011/2012: Tommy Langnes, Siv Anita Furu, Roar Hellem, Janne Vatn, Bjørn Christian Gaupseth. Vara: Ragnhild Fausa og Hilde Ingeborgvik.

## Spillere og trenere

### Trenere

### Spillerstall 2010/2011-sesongen
(per 01. januar 2011)
 
*  Sigurgeir Árni Ægisson

### Spillerstall 2011/2012-sesongen
(per 01. september 2011)
 
*  Sigurgeir Árni Ægisson

### Spillerstall 2012/2013-sesongen
(per 01. september 2012)
 
*  Sigurgeir Árni Ægisson

### Spillerstall 2013/2014-sesongen
(per 01. september 2013)
 
*  Sigurgeir Árni Ægisson

## Rekorder og utmerkelser

### Toppscorere

### Rekorder
*Største hjemmeseier: 53-16 mot Melhus/Gimse, 08. januar 2011 i 2. divisjon.
*Største borteseier: 18-55 mot Molde Håndballklubb, 12. november 2008 i 2. divisjon.
*Største hjemmetap: 22-38 mot Heimdal HK 2, 19. januar 2003 i 2. divisjon.
*Største bortetap: 42-19 mot Runar håndball, 07. januar 2007 i 1. divisjon.
*Tilskuerrekord 2. div: ca. 750, Braatthallen, hjemme mot Kolstad Håndball 21. oktober 2010, seriekamp 2. divisjon.
*Tilskuerrekord 1. div: ca. 1280, Braatthallen, hjemme mot Halden Topphåndball 25. september 2011, seriekamp 1. divisjon.
*Flest kamper, totalt: *Ukjent*
*Flest kamper i serien: *Ukjent*
*Flest mål totalt: *Ukjent*
*Flest mål i Serien: *Ukjent*

## Eksterne lenker
*
Polhøgda

**Polhøgda** ligger på Lagåsen ved Lysaker i Bærum kommune og har i dag adresse Fridtjof Nansens vei 17. Polhøgda var Fridtjof Nansens hjem fra det ble bygget i 1900–1901 og til hans død i 1930. Bygningen er tegnet av Nansen selv i samarbeid med arkitekt Hjalmar Welhaven, fetter av Nansens hustru Eva, og er bygget i mur i nyromansk stil. Det framstår som et herskapelig hus med tårn og sidefløyer.

I tårnet hadde Nansen sitt arbeidsrom og dette er i dag et museum. Første etasje huser kontorer og bibliotek for Fridtjof Nansens Institutt. Sør for bygningen ligger Nansens gravsted. Bygningen står fortsatt intakt slik det var da Nansen levde. Bygningen eies nå av instituttet.

## Eksterne lenker
* 
* Om Polhøgda, fra nettstedet til Fridtjof Nansens Institutt
Harald Sunde

**Harald Sunde** er navnet til flere personer:

*Harald Sunde (fotballspiller), norsk tidligere fotballspiller
*Harald Sunde (offiser), tidligere norsk militær offiser
Wessex-kulturen

**Wessex-kulturen** er det navnet som er blitt gitt til en dominerende og aristokratisk kultur i sørlige England i løpet av bronsealderen som etterfulgte Traktbegerkulturen i det samme området. Kulturen var nært forbundet til høygravkulturen. Wessex-kulturen må ikke sammenblandes med det senere saksiske kongedømmet Wessex.

## Utforskning og levninger
Kulturen var aktiv i løpet av eldste halvdel 2000-tallet f.Kr. Kjennskapet til Wessex-folket kommer fra deres begravelsesskikker ettersom det ikke er funnet noen arkeologiske spor etter noen bosetning. Wessex-folket begravde alltid sine døde med rike gravgaver, i begynnelsen ble de lagt ukremert i en gravhaug, men gikk siden over til kremering i keramikkurner. Bronse var i utstrakt bruk med tinninnholdet på opptil 17 %. Tinn ble utvunnet fra Cornwall.

Det var Traktbegerkulturen som innførte bruk av metall på De britiske øyer. De hadde temmet hesten, brukte vogner med hjul og smeltet og bearbeidet kobber. De begravde sine døde i enkeltmannsgraver. Det har blitt argumentert at Wessex-kulturen var et innvandret folk som erstattet eller mest sannsynligvis blandet seg med den tidligere Traktbegerkulturen og førte denne kulturen videre med nye impulser.

Den nye kulturen gjennomførte flere imponerende jordverk, blant annet et som kalles for Silbury Hill, den største menneskeskapte jordhaug i det forhistoriske Europa. Den er 39 meter høy og ble bygget ved en rekke av runde plattformer. I nærheten er også Avebury, den største «henge», som eksisterer. Det vil si sirkelformet megalittisk steinsetting. Avebury består av en enorm sirkelrund jordvoll og en ytre ring av rundt hundre stående bautasteiner, og to mindre indre steinringer. Utenfor megalittmonumentet er det en lang gate på et par km med ytterligere stående steiner.

Wessex-kulturen synes å ha hatt langtrekkende handelsforbindelser med resten av Europa, også nordlige Europa som Danmark, Sverige og i mindre grad også Norge. De importerte rav fra landene rundt Østersjøen, pyntegjenstander fra dagens Tyskland, gull fra Bretagne foruten sverd og pilespisser fra mykenske Hellas og den motsatte vegen. Rikdommen fra denne handelen gjorde det sannsynligvis mulig for Wessex-folket å bygge den andre og tredje (megalittiske) fasene av Stonehenge, som ligger i det samme området som Silbury og Avebury. Byggverkene peker på en kraftfull form for sosial organisasjon. Det er dessverre ikke avdekket noen bosetning etter Wessex-kulturen.

Wessex-kulturen snakket antagelig en form for indoeuropeisk språk som senere ble dominert av en jernalderkultur og som snakket det som vi i dag kaller for keltiske språk. Wessex-kulturen blir gjerne delt inn i to hovedepoker:

* *Wessex I-perioden ca. 2650 f.Kr. – 2000 f.Kr.*, assosiert med betydelig bygging av Stonehenge (fase 3).
* *Wessex II-perioden ca. 1650 f.Kr. – 1400 f.Kr.*, assosiert med kremasjon, utstrakt handel med utlandet (Egypt, Mykene og Kreta)
Dahle kunstgresspark

**Dahle kunstgresspark** er et fotballstadion i Kristiansund, og ligger i bydelen Dale. Banen er hjemmebanen til Dahle IL.

## Se også
* *[[Dahle IL]]*

## Eksterne lenker
*  for Dahle IL
* Dahle Kunstgresspark - Nordic Stadiums
Stadion RSK Olimpijskij

**RSK Olimpijskij** er et flerbruksstadion lokalisert i Donetsk i Ukraina. Stadionet har en total tilskuerkapasitet på 25&nbsp;093 og har i senere tid bar blitt brukt til fotballkamper for klubben Sjakhtar Donetsk. Etter en omfattende rehabilitering i 2003 var RSK Olimpijskij også hjemmebane for FC Metalurh Donetsk fram til 2004. Sjakhtar Donetsk vil bruke stadion som sin hjemmebane helt til deres nye fremtidige stadion står klart.

Stadion har for øvrig blitt brukt til Mesterligakamper under sesongen 2006/2007.
Dahlehallen

**Dahlehallen** er en idrettsanlegg beliggende i bydelen Dale i Kristiansund.  Anlegget består av flerbrukshall og fotballhall. Flerbrukshallen ble åpnet i 1991, og fotballhallen i 2015. I 1994 ble det også åpnet 4 squashbaner. Flerbrukshallen består av håndballbane, 4 squashbaner, skytebane, 6 store og 2 små garderober, kontorer, møterom og treningssenter. Dahlehallen har også blitt brukt for innendørs paintball med reballs.  Det ble lagt nytt dekke i hallen sommeren 2011.  Fotballhallen har spilleflate på 40 X 60 meter.  Anlegget eies av Dahlehallen AS som er 100 % eid av Dahle Idrettslag som også er største leietaker.

## Se også
* *[[Dahle IL]]*
* *[[Dahle kunstgresspark]]*
## Eksterne lenker
*  for Dahle IL
Multiconsult

**Multiconsult ASA** er et norskbasert ingeniør- og arkiteiturkonsern med hovedkontor på Skøyen i Oslo.   

Selskapet er notert på Oslo Børs.   

Gjennom mer en 80 kontorer i Norge og internasjonalt tilbyr Multiconsult-gruppen multifaglig rådgiving, design, prosjektering, arkitektur, prosjektoppfølging, ledelse, verifikasjon og kontroll - både nasjonalt og internasjonalt.    

Med 4 000 medarbeidere er selskapene i konsernet involvert i om lag 15 000 prosjekter for totalt 5 500 private og offentlige oppdragsgivere hvert år.   

Multiconsult-gruppen består av følgende merkevarer:   
* Multiconsult
* LINK Arkitektur
* A-lab
* Sitepartner
* Iterio
* Via Nova

Multiconsult Norge er konsernets største datterselskap og har rundt 3 000 medarbeidere. Gjennom kontorer fordelt over hele Norge, inkludert på Svalbard, tilbyr selskapet ingeniørfaglig rådgiving, prosjektering, byggeledelse og oppfølging i byggefase.   

Multiconsult-gruppens arkitekttjenester tilbys i hovedsak gjennom datterselskapene LINK arkitektur og A-lab, som tilbyr arkitekttjenester i alle de skandinaviske landene.  

## Historikk
Multiconsult har røtter tilbake til 1908 da Norsk Vandbygningskontor (NVK) ble etablert.I I 2003 fusjonerte NVK med Multiconsult ASA.

Multiconsult-navnet ble etablert i 1974 da foretaket Sivilingeniørene Apeland & Mjøset AS ble omorganisert og fikk Stiftelsen Multiconsult som dominerende eier.

I 2015 overtar Multiocnsult ASA alle aksjene i LINK Arkitektur begynner å tilby integrerte ingeniør- og arkitekttjenster. 

I perioden 2010 til 2020 etablerer Multiconsult-gruppen kontorer i Sverige, Danmark, Polen og Storbritania og fikk gjennom dette en mer internasjonal profil.

Multiconsult ASA ble registrert på Oslo Børs i 2015.
## Organisering
### Forretningsområder
Selskapet har følgende forretningsområder:
* Bygg & Eiendom
* Samferdsel & Infrastruktur
* Energi & Industri
* Vann & Miljø

### Internasjonal virksomhet
Ut over Skandinavia, utøfrer Multiconsult-selskapene internasjonale oppdrag i store deler av verden, men hovedsaklig i ulike steder i Europa, i Afrika, Sør-Amerika og Cananda. 

Arkitekturselskapene i Multiconsult har sitt hovedmarked i Skandinavia, men har også oppdrag i andre land.

Internasjonale oppdrag gjennomføres både fra Norge og kontorene internasjonalt.

## Referanser


## Kilder
* *Multiconsult Group Annual report 2024*
* Norske nyhets- og fagtidskrifter (E24, Byggeindustrien, Europower, Finansavisen, Estate, Teknisk Ukelblad m.fl.)

## Eksterne lenker
* 
*
Nordlandet kunstgressbane

**Nordlandet kunstgressbane** er et fotballstadion i Kristiansund, som ligger på Nordlandet i Kristiansund. Banen er hjemmebanen til IL Nordlandet. Banen har i tidligere år vært grusbane, men i 2003 ble det lagt kunstgress. Nyåpning av banen med kunstgress var den 2. juni 2003.

## Se også
* *[[IL Nordlandet]]*

## Eksterne lenker
*  for IL Nordlandet
Christiania Seildugsfabrik

**Christiania Seildugsfabrik** (etablert 1856, nedlagt 1960) var en av sin tids store fabrikker i Kristiania, og i dag et av de best bevarte industrianlegg langs Akerselva.

Fabrikken lagde seil til seilskuter, men utvidet etter hvert til fiskeutstyr, garn, tau og sekker. Den ble etablert av grosserer Ole Mathæus Hauge (1806–1868) som satt som direktør fra starten til sin død i 1868. Med på etableringen var også rittmester Thorvald Meyer (1818–1909), verftseier Martinius Christian Brinch (1832–1898) og kaptein Henry Heyerdahl (1825–1903). 

Bygningen ble tegnet av arkitekt P.H. Holtermann som også var involvert i den praktiske gjennomføringen og sto blant annet for utbetaling av lønn til bygningsarbeiderne. Bygningen var på den tiden byens nest største etter Det kongelige slott.  De fleste ansatte var kvinner, og arbeidsforholdene var blant de verste i hele byen.  I 1908 var her over ni hundre ansatte.  Produksjonen ble nedlagt i 1960 da det var overproduksjon av tekstil i verden.

I 1999 ble bygningene utpekt til å huse den planlagte Kunsthøgskolen i Oslo som var en sammenslåing av flere kunstskoler. De flyttet inn i 2010. Den har i dag adresse  Fossveien 24, Oslo. Lokalene brukes også av Galleri Seilduken, som drives av Kunsthøgskolen i Oslo.

## Billedgalleri

Fil:Kunsthogskolen i oslo.jpg|Tilføyelse med Kunsthøgskolen i Oslo.
Fil:Seilduksfabrikken inngang.jpg|Inngangspartiet, Fossveien 24.
Fil:Oslo. Øvrefoss. Fosseveien 24. Seilduken. Christiania seilduksfabrikk - NB MS G4 0415 (cropped).jpg|Øvrefoss, Fosseveien 24, mellom 1880 og 1910
Fil:Smal water turbine at Christiania Seildugsfabrik in 1906.jpg|Vannturbin, 1906
Fil:Water turbine at Christiania Seildugsfabrik.jpg|Vannturbin, 1906


## Referanser
Idrettsplassen

**Idrettsplassen** er et fotballstadion på Kirkelandet i Kristiansund. Stadionet er hjemmebane til Clausenengen Fotballklubb.

## Se også
* *[[Kristiansund]]*

## Eksterne lenker
*  for Clausenengen Fotballklubb
Laurent Fabius

**Laurent Fabius** (født 20. august 1946 i Paris) er en fransk politiker (Parti socialiste) som fra 2016 er leder av Conseil constitutionnel. Han var fra  2012 til 2016 utenriksminister i Frankrike. Han var Frankrikes statsminister fra 1984 til 1986. I perioden 2000&ndash;2002 var han finansminister i Lionel Jospins regjering. Fabius var valgt til Europaparlamentet 1989&ndash;1992.

## Liv og virke
### Bakgrunn
Laurent Fabius var sønn av antikvitetshandleren André Fabius (1908–1984), en askenasisk jøde som konverterte til katolisismen under første verdenskrig. Moren var Louise Strasburger-Mortimer (1911-2010), en amerikansk katolikk. Foreldrene oppdro gutten i den katolske tro. Han hadde sin skolegang ved parisgymnasiene Janson-de-Sailly og Lycée Louis-le-Grand, og fortsatte deretter ved to elitehøyskoler, først Institut d'études politiques i Paris (avslutning som agrégé i filosofi), og så ved ENA (avgangsklassen 'François Rabelais' (1971–1973)). 

Etter endt utdannelse begynte han i statstjeneste i 1973 og ble *Cour des Comptes* og i 1981 rapportør i statsrådet.

### Politikk
Fabius hadde tidlig sluttet seg til kretsen rundt François Mitterrand, som han arbeidet tett sammen med i de påfølgende år. 

Da Mitterrand ble valgt til president i 1981, ble Fabius hans budsjettminister. To år etter ble han industri- og forskningsminister. I 1984 ble han landets statsminister, 37 år gammel. 
Han ble betegnet som sosialliberal i motsetning til forgjengeren Pierre Mauroy, som anses for å være mer tradisjonell sosialist. Da sosialistpartiet tapte valget i 1986, gikk han av.

I 2005 anbefalte Laurent Fabius de franske velgerne å stemme «Non» til EUs forfatningstraktat. Mange observatører har antydet at det var snakk om en strategisk manøver for å komme i posisjon foran presidentvalget i 2007, snarere enn et uttrykk for Fabius' politiske overbevisning.

I slutten av 2006 trakk han tilbake sitt presidentkandidatur, da alle opinionsmålinger pekte på Ségolène Royal som den sosialisten med størst sjanser til å bli valgt til Frankrikes president i 2007. Fabius tilhører partiets venstreside og har ofte befunnet seg i opposisjon mot majoritetsgrupperingen, først mot Lionel Jospin og senere mot François Hollande.

I 2012 ble han Frankrikes utenriksminister. Han hadde dette vervet først i regjeringen Valls og denere i regjeringen Valls II. Den 10. februar 2016 ble det kjent at han går av som utenriksminister og at han er nominert til posten som leder for Forfatningsrådet (Conseil constitutionnel).

Fabius ble i 2000 hedret med storkors av Den Kongelige Norske Fortjenstorden.

## Referanser

## Eksterne lenker
* 
* 
* 
*
Inger Nordlander

**Inger Nordlander** (født 1938) er en svensk sosialdemokratisk politiker, som satt i Sveriges riksdag fra 2004 til 2006. Før dette var hun varerepresentant, fra 2002. Hun var medlem av Kulturkomiteen, vararepresentant i Miljø- og jordbrukskomiteen og Sosialkomiteen. Nordlander representerer valgkretsen Stockholm. Hun er utdannet innen økonomi.

## Referanser

 


## Eksterne lenker
* 
* Riksdagen - Inger Nordlander
* Socialdemokraterna – Inger Nordlander
Shawnee (Kansas)

**Shawnee** er et samfunn fra 1856 nord i Johnson County i Kansas. Det er en vestlig forstad til Kansas City og har vokst mye de siste årene. Byen er kjent for pelshandel.

## Geografi
Befolkningen var  ved folketellingen i 2000. Arealet er 110 kvadratkilometer, noe som gir en tetthet på 444 pr kvadratkilometer.

## Referanser


## Eksterne lenker
* 
* SACC: Shawnee Area Chamber of Commerce 
* SEDC: Shawnee Economic Development Council
* GracePoint Church  
* OCTA: Oregon-California Trails Association
Kuklumpen

**Kuklumpen** (sørsamisk: *Guvsehke*) er et fjell helt vest i Børgefjell nasjonalpark i Grane kommune i Nordland fylke. Det har en høyde på 1&nbsp;194 meter over havet. 3,5 kilometer vest for Kuklumpen ligger Tomasvatnet (336 moh.), som igjen ligger 5 kilometer øst for grenda Majavatn.

## Referanser
CFK Håndballklubb

**CFK Håndballklubb** (Clausenengen Håndball) er et norsk håndballag fra Kristiansund, opprettet 24. november 1964. Laget har hvite trøyer og blå shortser. Navnet CFK Håndballklubb kommer av at de startet opp som en avdeling under Clausenengen Fotballklubb, forkortet til CFK.

## Se også
* *[[Clausenengen Fotballklubb]]*
Clausenengen Fotballklubb avdeling Håndball ble i 2005 tatt over av Kristiansund Håndballklubb. Navnet på klubben fortsatte å være Kristiansund Håndballklubb.

## Eksterne lenker
*
Ringeriksert

**Ringeriksert** er ei spesiell ert som skal være produsert på Røysehalvøya i Hole kommune for å markedsføres under navnet. Navnet *ringerikserter* er ved hjemmel i norsk lov godkjent som en beskyttet opprinnelsesbetegnelse. Opprinnelsesbeskyttelsen, som med virkning fra 24. juni 2004 er tildelt ringerikserter, bygger på bestemmelsene i den offentlige ordningen med beskyttede betegnelser.

Ringerikserta har vært produsert på Røysehalvøya siden første halvdel av 1800-tallet. Den var det andre norske matproduktet som fikk produktnavnet lovbeskyttet, etter Økologisk tjukkmjølk fra Røros.

Ringerikserta er ei grønn ert og brukes mest som grønnsak, ofte til ertestuing (jfr. gule erter brukes mest til suppe). Erta er naturlig iblandet en del mørke erter. Dette viser at sorten ikke er helt genetisk stabil og dermed litt "primitiv" / opprinnelig, til forskjell fra foredlede moderne sorter.

Siden ringerikserter ikke har gjennomgått moderne foredling, og er den liten og varierende i størrelse. Den er også utsatt for sjukdom under dyrkinga. Av den grunnen ble det etter 1920 gradvis slutt på dyrking av ringerikserter. På 1950-tallet ble det funnet en pose gamle ringerikserter på loftet på garden Nedre Fjeldstad på Røyse. Sidan da har det vært kontinuerlig dyrking av ringerikserter på Røyse.

Ertene er små og lettkokte. Produsentene på Røyse hevder at erta når den spises gir mindre gass i magen enn vanlige erter. Den passer spesielt godt til rakafisk og lutefisk.

## Se også
* Ringerikspotet
* Ringerikskringle

## Eksterne lenker
* Ringerikserter
* Beskyttede betegnelser
Thistedgården

**Thistedgården** (Fossveien 1, Hønefoss) er en bolig- og forretningsgård oppført i teglstein over tre etasjer (opprinnelig) i årene 1898–1900. Eier var Hagbart Thisted, og arkitekt var Heinrich Karsten. Gården ble ombygget i 1927 og fikk i 1966 påbygget en toppetasje, slik at den nå framstår med fire etasjer.

Bygningsmassen ligger i Fossveien og i direkte tilknytning fra Søndre torv. Thisted bodde med sin familie i denne gården, og han hadde dessuten flere leieboere. Gården har tidligere også vært telegraf- og postkontor.

## Se også
* Hagbart Thisted
Heinrich Karsten

**Heinrich Joachim Sebastian Karsten** (1873–1947) var en norsk arkitekt.

## Biografi
Heinrich Karsten d.y. var sønn av murmester Heinrich Karsten fra Mecklenburg, og bror til kunstnerne Ludvig, Kristine (Titti), Fredrikke (Rikke), Marie og Dagmar Karsten. 

Heinrich Karsten d.y. var elev ved Den kongelige tegneskole i Kristiania, og fullførte utdannelsen ved den tekniske høyskole i Dresden i 1890-årene. Han hadde praksis i London henimot år 1900 før han returnerte til Kristiania, der han arbeidet som assistent for arkitekt Henrik Nissen. Arkitekt Heinrich Karsten drev egen arkitektvirksomhet i Skien fra 1905 til 1940, da sønnen Kjell Karsten overtok praksisen.

Heinrich Karsten var også en av initiativtagerne til å etablere Skiens Kunstforening i 1910. Han var medlem av foreningens interimstyre fra 1910, og 2. april 1911 flyttet foreningen inn i et lokale i Karstens bygård i Telemarksgaten i Skien sentrum.

## Byggverk (utvalg)
Årstallene angir enten byggeår eller ferdigstillelsesår
* 1899–1900: Thistedgården, Fossveien 1, Hønefoss – treetasjers bolig- og forretningsgård oppført i teglstein 
* 1900: Trondheimsveien 113, Kristiania – fabrikkbygning 
* 1903: «Jørgensengården», Stabells gate 2, Hønefoss 
* 19??: «Villa Hedvig», Sigurdsgate 10, Skien – villa i tre bygget for Carl Stousland med familie 
* 19??: Hesselbergs gate 38, Skien – to-etasjers villa i tre, bygget som egen bopel 
* 19??: Hesselbergs gate 42, Skien, to-etasjers villa
* 1915: Kammerherreløkka 5, Porsgrunn – to etasjers villa i mur
*1918–1920: Kaptein Hoffs allé 7, Tønsberg – to-etasjers villa

## Stilendring/ombygging
* Schweigaardsgate 10, Skien, 1913

## Referanser


## Eksterne lenker
* Geir Tandberg Steigan: Heinrich Joachim Sebastian Karsten
Brent

**Brent** kan sikte til følgende steder:

* Brent, en av Londons bydeler
* Brent (elv), elv i London
* Brent (navn), et fornavn
* Brentfeltet, et britisk oljefelt i Nordsjøen
* Brent Blend, råolje med bestemt kjemisk sammensetning som standard for oljeprisen
Fossveien (Oslo)

:::*Se [[Fossveien|pekerside]] for flere forekomster av Fossveien.*

**Fossveien** (5–23D, 10A–24) er en gate i bydel Grünerløkka i Oslo. Den går fra Sofienberggata til Seilduksgata. Navnet er etter gården Nedre Foss.

## Fossveien 7
Fossveien 7 var barndomshjemmet til Edvard Munch. Det er i leiligheten på denne adressen hvor hans søster, Johanne Sophie, dør av tuberkulose.

## Fossveien 20-24
Fossveien 20 ble den 23. november 2007 okkupert av boligaktivister.
Fossveien 24 var tidligere Christiania Seildugsfabrik. Nå holder *Galleri Seilduken* til i gården.

I Fossveien 20-24 har Oslo kommune har vedtatt tre byggetrinn for samling av Kunsthøgskolen i Oslo (KHIO), med ca. 500 studenter og 150 ansatte.

## Litteratur
* 

## Eksterne lenker
* Oslo kommunes gateoversikt
American Pie 5: The Naked Mile

***American Pie 5: The Naked Mile*** er en komedie-film fra 2006, utgitt direkte på DVD den 19. desember 2006. Etter den kommersielle suksessen med å ha gitt ut forgjengeren, American Pie: Band Camp, Direkte-på-DVD, bestemte Universal Studios Home Entertainment seg for å produsere enda en oppfølger til American Pie-serien. Denne filmen er den femte i serien.

Filmen omhandler temaer som er velkjente innen American Pie-serien: En tenårings ønske om å miste jomfrudommen før han går ut av skolen, som gjerne medfører en rekke pinlige situasjoner, heftig festing, venner eller bekjente som er legender hva angår festing eller sex, og ungdommelig humor. *American Pie 5: The Naked Mile* inneholder flere referanser til nakenhet og sex enn noen annen film hittil i serien, men til tross for at handlingen stort sett kretser rundt sex, alkohol og narkotikabruk har filmen også en historie som ender på en karakteristisk og god måte.

## Handling
Erik Stifler er fetteren til Steve og Matt Stifler. Men han klarer ikke å leve opp til familie-navnet fordi han snart skal uteksamineres fra videregående som jomfru. Filmen begynner med at Erik later som han er syk, slik at han kan bli hjemme for å onanere. Men foreldrene og bestemoren hans kommer uventet inn døren og blir truffet av Eriks sæd, noe som får bestemoren hans til å dø av et hjerteinfarkt. Eriks kjæreste de siste to årene, Tracy, elsker ham - men er ikke klar for sex.

En dag inviterer hun Erik hjem til huset hennes, for å ha sex for aller første gang. Men de blir avbrutt når faren hennes dukker opp, og en naken Erik må stikke av. Eriks venner Cooze og Ryan planlegger å besøke Eriks fetter Dwight Stifler, som nå er student ved University of Michigan. Så snart Erik og vennene hans ankommer campus, blir de vitne til en konkurranse om å drikke mest mulig alkohol på kortest mulig tid, hvor Dwight blir kronet til vinner. Kort tid senere taper de en tøff fotball-kamp mot en gruppe som nesten utelukkende består av dverger.

Senere på en pub møter Erik en annen college-student, ved navn Brandi, som har en fetisj for jomfruer. Dette får Ryan og Cooze til å inngå et veddemål om Erik kommer til å få sex med henne, eller ikke. Morgenen etter blir Dwight angrepet av dvergene som de spilte fotball mot tidligere, og han havner på sykehuset. Erik og vennene hans melder seg også med på en konkurranse kalt Naked Mile, som innebærer at alle deltakerne skal løpe raskest mulig naken.

## Skuespillere
* John White som Erik Stifler
* Steve Talley som Dwight Stifler
* Jessy Schram som Tracy Sterling
* Ross Thomas som Ryan Grimm.
* Jake Siegel som Mike «Cooze» Coozeman
* Christopher McDonald som Harry Stifler.
* Eugene Levy som Noah Levenstein.
* Jordan Prentice som Rock.
* Maria Ricossa som Mrs. Stifler.
* Candace Kroslak som Brandy.
* Mika Winkler som Vicky.
* Dan Petronijevic som Bull.
* Jaclyn A. Smith som Jill.
* Angelique Lewis som Alexis.
* Jordan Madley som Brooke.
* Melanie Merkosky som Natalie

## Se også
* American Pie

## Eksterne lenker
* 
*
Braatthallen

**Braatthallen** er en idrettshall på St. Hanshaugen i Kristiansund. Braatthallen er tilrettelagt for de fleste idrettsgrener som bryting, fotball, håndball, turn, friidrett, volleyball, basketball, badminton, tennis m.m. og er velegnet for ulike typer av mosjonsidrett. Braatthallen er Norges nasjonalarena for bryting.

Braatthallen er også sted for det årlige datatreffet The Convention som tiltrekker seg omtrent tusen deltagere.

## Se også
* *[[Idrettslaget Braatt]]*
* The Convention

## Eksterne lenker
*
Athina Roussel

**Athina Onassis de Miranda** (også omtalt som **Athina Roussel**, født 29. januar 1985 i Frankrike) er en sprangrytter og eneste gjenlevende arving etter skipsreder Aristoteles Onassis. Hun er bosatt i São Paulo.

Hun ble født i Neuilly-sur-Seine, Frankrike, og er den eneste datteren til Christina Onassis (1950–1988) og hennes fjerde ektemann, Thierry Roussel. Etter sin mors død ble hun oppdratt av sin far og hans andre kone, Marianne Landhage.
Hun er født Roussel, og skiftet navn til *Onassis de Miranda* i 2006, etter at hun i 2005 giftet seg med Álvaro de Miranda Neto.

Hennes personlige formue er stor, men den eksakte størrelsen er omdiskutert.

## Referanser
Harrow Road

**Harrow Road** er en veg i den vestlige delen av London. Harrow Road er en gammel bygdeveg som forbandt byen med landsbyer og distrikter vestover, og den har stedvis et svingete løp. Den går fra Marylebone i Westminster til Harlesden i Brent. Gjennom Paddington går vegen under og langs motorvegen A40.

Mye av forstadsutviklinga i området skjedde med utgangspunkt i landsbyer som var grodd opp langs Harrow Road. Mot slutten av 1800-tallet var områdene langs vegen fullt utbygd, og Harrow Road betjente de nye boligområdene med sine butikker, puber og vertshus. 

I dag er strøkene i umiddelbar nærhet av Harrow Road relativt fattigslige. Befolkninga har et multietnisk preg; særlig er det mange innvandrere av karibisk og afrikansk herkomst.
The Wishing Tree

**The Wishing Tree** er et britisk pop/rock-band. Gruppa er et sideprosjekt for Marillions gitarist Steve Rothery, og består i dag av ham selv og sanger Hannah Stobart. The Wishing Tree ble dannet i 1995 og ga ut albumet *Carnival of Souls* i 1996, men prosjektet lå deretter på is i flere år. Deres andre album, *Ostara*, ble utgitt i 2009.

På albumet *Carnival of Souls* medvirket Steve Rothery (gitar og tangentinstrumenter), Hannah Stobart (sang), Pete Trewavas (også fra Marillion) (bass) og Paul Craddick (trommer). John Helmer skrev de fleste av sangtekstene på albumet. Albumet ble utgitt i remastret versjon med bonusspor i 2001.

## Diskografi
* 1996 *Carnival of Souls*
* 2009 *Ostara*

## Referanser


## Eksterne lenker
* 
* The Wishing Tree på Marillions nettsted
Niels Kaj Jerne

**Niels Kaj Jerne** (født 23. desember 1911 i London, død 7. oktober 1994) var en dansk (engelsk-født) immunolog. Han ble tildelt Nobelprisen i fysiologi eller medisin i 1984. Begrunnelsen lyder: *"For teorier omhandlende specifisiteten i utviklingen og kontrollen av immunsystemer og oppdagelsen av prinsippet bak monoklonale antistoffer"*. Han delte prisen med Georges J.F. Köhler og César Milstein.

## Referanser


## Eksterne lenker
Valeriy Lobanovskyi Stadion

**Lobanovsky Dynamo Stadion** er et flerbruksstadion i Kyiv i Ukraina. Det blir hovedsakelig brukt til fotballkamper og er hjemmebanen til Dynamo Kyiv. Stadionet ble bygget i 1934 og har en total kapasitet på 16&nbsp;873. En utbyggingsplan har blitt vedtatt for å utvide kapasiteten til rundt 30&nbsp;000 samt tak over sittetribunen. Stadionet er brukt til fotballkamper i den hjemlige serien og for mindre europeiske kamper, mens større kamper har blitt flyttet til Olyimpiyskiy på grunn av for liten kapasitet ved Lobanovsky Dynamo.

Den er vertskap for finalen i Mesterligaen i fotball for kvinner 2017/18 den 24. mai 2018.

## Referanser


## Eksterne lenker
* 
* Om Dynamo Stadium , fanat.com.ua Amatørside
Nydalsveien (Oslo)

**Nydalsveien** (15-37, 6-38) ligger i Nydalen, bydel Nordre Aker i Oslo.

Veien krysser Akerselva over Gullhaug bru ved Gullhaug torg. Plassen gikk tidligere under navnet «Bikkjetorget», og utgjorde et slags sentrum i industriområdet dominert av Christiania Spigerverk. Mellom Bakke Mølle  og Gullhaug bru kom i 2017 Park Vest.

Etter 1989 ble Nydalen videreutviklet til området i dag fremstår som «Nydalsbyen» med kontorer, hoteller, T-bane, butikker og nytt hovedkvarter for BI. Samtidig foregår industriproduksjon. Flere IT-bedrifter som Telia Norge, ErgoGroup og PocketMobile holder til i veien.

## Veinumre i Nydalsveien
* 15-17: Studentenes Hus
* 17: Norwegian Property
* 21: Bakke Mølle
* 28: Tidligere hovedkontorbygning for Christiania Spigerverk/Elkem, deretter ErgoGroup/EVRY, fra desember 2014 under ombygging til boliger
* 30A: Kontorbygning som huser hovedkontoret til Buypass samt kontorer for FreeCode AS og Nordea. I første etasje ut mot gateplanet er Bølgen & Mois restaurant i Nydalen.
* 30C: Nydalen videregående skole
* 33: Torgbygget med blant annet stasjon på T-baneringen og Radisson SAS-hotell
* 36: Oslo kommune
* 37: BI

## Litteratur
* 

## Eksterne lenker
* 
*
Even Kenneth Weines

**Even Kenneth Weines** (født 29. november 1980) er en norsk countryartist som skriver sine egne tekster og melodier.

Kenneth Weines ble i 2000 oppdaget av NRK Troms og Finnmark under Festspillene i Nord-Norge i hjembyen Harstad. Etter å ha fått påspandert demoinnspilling av NRK, har Weines turnert rundt om i Norge med sitt Kenneth Weines Band. Han har blant annet ved flere anledninger spilt på countryfestivalen på Vinstra og Hålogaland Country Festival. 

I januar 2005 gikk han i Mainframe Recording Studio i Nashville og spilte inn sitt første album med 10 av hans egne originale låter. Tittelen på plata er *[[Kenneth Weines (album)|Kenneth Weines]]*. Plata ble utgitt på plateselskapet Tylden. Låten "Leave Me Alone" ble kåret til den 8. mest populære på Norsktoppen i 2006, etter å ha nådd 2.-plass som beste plassering i løpet av 15 uker på lista.

Kenneth Weines ble i 2002 hedret av hjembyen Harstad med musikkprisen "Masters By Mario".

Kenneth Weines har opptrådt med artister som Dr.Hook, Lynn Anderson, Kasey Landsdale med flere og har også varmet opp for superstjerner som Alan Jackson, Wanda Jackson, Lynn Anderson, Dr. Hook, Steve Earle, Marty Stuart, Tanya Tucker, Connie Smith, Toni Willé, Billy Yates m.flere.

Kenneth Weines ga ut sitt andre Nashville-album med tittelen "Ill Wait For You" sommeren 2013. Dette albumet er kun utgitt digitalt.

## Diskografi
* 2005: *[[Kenneth Weines (album)|Kenneth Weines]]*
* 2014: I`ll Wait For You

## Eksterne lenker
* Kenneth Weines' hjemmeside
Grete Kleppen

**Grete Kleppen** (født 1953 i Molde) er en norsk forfatter. Hun har skrevet fire romaner: *Ada* i 1998, *H* i 1999, *Blå fuge for far min* i 2010 og *Uventa Vendigar* i 2015. Hun har også oversatt flere romaner av den franske forfatteren Hélène Cixous og vært medforfatter for lærebøker i fransk.
## Priser
* Bastianprisen 2007 for oversettelsen av *Blendverk* av Hélène Cixous

## Referanser
Johannes Fibiger

**Johannes Andreas Grib Fibiger** (født 23. april 1867 i Silkeborg, død 30. januar 1928 i København) var en dansk lege og professor i patologi ved Københavns Universitet. Han mottok i 1926 Nobelprisen i fysiologi eller medisin for sine studier over kreftsvulster hos rotter.

Fibiger ble lege i 1890 og studerte under Robert Koch og Emil Adolf von Behring i Berlin. Han mottok doktorgrad fra Københavns Universitet i 1895 og ble professor i patologisk anatomi og direktør ved instituttet for anatomisk patologi ved samme sted i 1900.

## Referanser




## Eksterne lenker

* "The controlled clinical trial turns 100 years: Fibiger's trial of serum treatment of diphtheria" (1998)
Jermyn Street

**Jermyn Street** er ei gate i sentrale London, i bydelen Westminster. Den går parallelt med Piccadilly mellom St James's Street og Haymarket. Gata er kjent for sine eksklusive herreskreddere – i særdeleshet skjortemakere.

Gata har navn etter Henry Jermyn, jarl av St Albans, som leide grunn av kronen i dette området på 1600-tallet. Jarlen hadde planer om å bygge opp en liten by omkring St James's Square.

Isaac Newton bodde i nr. 88 mellom 1697 og 1700. Huset er bygd omkring 1675.

## Eksterne lenker
*
Dalane folkemuseum

**Dalane Folkemuseum** er et regionmuseum for Dalane-kommunene Eigersund, Bjerkreim, Sokndal og Lund kommune. 

## Historie
Dalane Folkemuseum ble grunnlagt i 1910 av Anders Severin Dancke, og holdt de første årene til på Årstad i Egersund. I 1935 flyttet museet til Slettebø, 3 kilometer fra Egersund sentrum. Her finner du også museets administrasjonsbygg. Kjernen i det opprinnelige anlegget er sorenskriver Feyers gamle landsted med hovedbygning, gårdsbestyrerbolig og vognskjul fra 1850-årene, samt lysthus fra 1830-årene.

Under 2. verdenskrig etablerte okkupasjonsmakta en militærleir på Slettebø. Museets håndverksavdeling og landbruksavdeling holder til i bygninger fra denne tida.

## Samlingene
Museet har rike og omfattende samlinger på Slettebø. Spesielt kan nevnes den flotte samlingen av ovnsplater og ovner fra 1600- og 1700-tallet og jordbruksredskaper og kjøretøyer fra 1800-tallet. Museet har verksteder for flere typer håndverk, deriblant rokkemaker, urmaker, kammaker, bøkker, snekker og treskomaker.

Museets anlegg på Slettebø omfatter også et skolehus fra 1890-årene og ei stolpebu fra 1700-tallet. I 2000 ble området ytterligere utvidet, da museet overtok administrasjonsbygget fra den tidligere institusjonen Bakkebø. Bygningen fra 1955 er tegnet av Odd Brochmann. Den er nå pusset opp og rommer i dag kontorer, fotosamling, bibliotek, verksteder, arkiv og magasiner.

I 2022 stod det nye museumsbygget Jøssingfjord Vitenmuseum ferdig, og ble åpnet til tross for at økonomien ikke tillot Dalane folkemuseum å starte museumsdrift i det nye bygget.

## Referanser


## Litteratur
* 

## Eksterne lenker
* Dalane Folkemuseums nettside
*Dalane Folkemuseum på Facebook
Mark Wilkinson

**Mark Wilkinson** (født 3. oktober 1952 i Windsor i England) er en britisk illustratør og billedkunstner. Han er mest kjent for å ha laget omslag til musikkalbum av Marillion og Fish, men han har også laget plateomslag for andre artister, i tillegg til konsertplakater, bokomslag, reklameillustrasjoner, tegneserier og annet. Wilkinsons stil er hovedsakelig innenfor «fantasi»-sjangeren, og han har blitt sammenlignet med andre illustratører som Roger Dean og Paul Whitehead.

Wilkinson laget alle plateomslagene til Marillions LP-er, EP-er og singler fram til Fish sluttet i gruppa i 1988. Omslagene er populære blant gruppas fans, men Wilkinson selv har sagt at han er misfornøyd med omslaget han laget til albumet Clutching at Straws i 1987, fordi han fikk for dårlig tid til å gjøre det ferdig:

Da Fish forlot Marillion i 1988, fortsatte Mark Wilkinson samarbeidet med ham, og Wilkinson har laget omslagene til de fleste av Fish' soloalbum. Da Marillion i 1997 ga ut samlealbumet *The Best of Both Worlds*, laget Mark Wilkinson den delen av plateomslaget som omfattet Fish-perioden. I 2000 laget Wilkinson og Fish sammen boka *Masque*, der de forteller om hvordan plateomslagene til Marillion og Fish ble til.

Mark Wilkinson har også laget plateomslag for blant andre Iron Maiden og Judas Priest, og illustrasjoner for Bon Jovi, Jimmy Page, The  Who, Kylie Minogue og Robbie Williams.

Han har hatt utstillinger i Tyskland, Sveits, Norge, Spania, Italia, Skottland og USA.

## Litteratur
* Mark Wilkinson, Derek W. Dick: *Masque – The graphic world of Mark Wilkinson, Fish & Marillion*. Babel Books, Haddington 2000. ISBN 0-9539551-0-9

## Eksterne lenker
* 
* 
*  Mark Wilkinson på Fish' nettsted
*  Mark Wilkinson på Marillions nettsted
Rheinmetall

**Rheinmetall AG** er en tysk kjøretøys- og våpenprodusent med hovedsete i Düsseldorf. 

Selskapet ble grunnlagt i 1889 og har 18&nbsp;548 ansatte. Det hadde i 2005 en omsetning på ca. 3,45 milliarder euro. Selskapet er notert på aksjeindeksen MDAX. Den norske statens pensjonsfond har eierinteresser i selskapet.

Et av deres kanskje mest kjente produkt blant nordmenn er MG3, som lenge har vært i bruk i det norske Forsvaret.

## Referanser


## Litteratur
* 

## Eksterne lenker
*
Andreas Færøy

**Andreas Færøy** (født 24. mars 1984 i Oslo) er en norsk innebandyspiller. Han spiller for innebandyklubben Hasle/Løren i 1. divisjon avdeling øst. 

Færøy debuterte på Norges U-19 landslag i 2001, fikk seks kamper for Norge og er notert med én skåring. Han studerte idrettsfag ved Bjerke videregående skole fra 2000 til 2003.

## Se også
* Liste over kjente elever ved Bjerke videregående skole
Egersund Fayancemuseum

**Egersund Fayancemuseum** er en del av Dalane folkemuseum. Museet innehar gjenstander produsert av A/S Egersunds Fayancefabriks Co./Egersunds Potteri i perioden fra 1847 til 1979. Grunnlegger av fajansefabrikken var Johan Feyer. Museet har tilhold i de gamle fabrikklokalene i Egersund sentrum, som idag også er et kjøpesenter.

## Fabrikken
I mer enn 132 år forsynte fabrikken i Egersund det norske folk med steintøy både til hverdag og fest. A/S Egersunds Fayancefabriks Co. hadde en usedvanlig omfangsrik produksjon med et vell av ulike modeller og dekorer. Gjennom den omfattende produksjonen gjenspeiles strømninger innenfor kunst- og moteverdenen i en lang periode.

Fabrikken ble stiftet i 1847 under navnet Egersunds Potteri. Grunnleggeren Johan Feyer hadde selv lært pottemakeri gjennom studier i Newcastle upon Tyne. I løpet av kort tid utviklet fabrikken seg til å bli Norges største steintøyprodusent.

## Opprettelsen av museet
Etter at fabrikken ble nedlagt i 1979 overtok Dalane Folkemuseum fabrikkens arkiv og gjenstandssamling. Dette danner grunnstammen i Egersund Fayancemuseum som ble etablert i 1986. I 2010 flyttet Egersund Fayancemuseum i nye moderne lokaler i Fabrikkgaten 2 der den gamle fabrikken i sin tid holdt til.

## Eksterne lenker
* Egersund Fayancemuseum
*Egersund Fayancemuseum på Facebook
*Dalande Tidende: «Museum i kjøpesenter»
* Kulturnett:Egersund Fayancemuseum
Rolvsrud Stadion

**Rolvsrud Stadion** er fotballstadionet til Lørenskog IF. Det har dekke av kunstgress og blir brukt av alle klubbens lag.
Cooper-test

**Cooper-testen** er en test av individuell fysikk. Den ble etablert av Kenneth H. Cooper for det amerikanske forsvaret i 1968. I sin originale form gikk testen ut på å løpe så langt det var mulig i løpet av tolv minutter, slik at man kunne måle kondisjonen til et menneske. Resultatet var basert på testpersonens oppnådde distanse og alder.

Eksempler på hvordan resultatene måles, fordelt i aldersgrupper:

## Karakterer i videregående skole
Karakterkravene varierer fra skole til skole, her er et eksempel fra Skedsmo videregående skole:

## Se også
* Biptest

## Referanser


## Eksterne lenker
*
Stadionul Ghencea

**Stadionul Ghencea** (også kjent som **Ghencea**) er et fotballstadion i București i Romania. Stadionet er hjemmebane for fotballklubben Steaua București og ble åpnet den 9. april 1974 da Steaua București spilte en vennskapskamp mot serbiske OFK Beograd. Da Stadionul Ghencea ble bygget var det det første stadionet som ble bygget utelukkende for fotball i Romania.

Den opprinnelige tilskuerkapasiteten var på 30&nbsp;000, men ble redusert til 28&nbsp;000 i 1991 da plastikkseter samt et flombelysningssystem på 1400 lux ble installert. Det ble foretatt en større renovering av Stadionul Ghencea både i 1996 og i 2006 i forbindelse med klubbens kamper i Mesterligaen. Modifiseringene som ble gjort utgjorde blant annet forbedring av garderobeanlegg og presserom, installering av 17 videoovervåkkningskameraer, elektrisk banevarme, et automatisk vanningssystem og en moderne storskjerm med mulighet for å vise repriser. Dette gjorde at Stadionul Ghencea ble det eneste stadionet i Romania som kunne arrangere Mesterligakamper. I oktober 2006 ble det planlagt en utvidelse og fordobling av tilskuerkapasiteten i samråd med utbyggerne bak Allianz Arena.

Romanias herrelandslag i fotball har også spilt kamper på dette stadionet, hvor deres første kamp var i mars 1977 mot , mens den foreløpig siste kampen var mot  i oktober 2006. Totalt har det vært spilt 58 landskamper på Stadionul Ghencea.

## Viktige kamper på Stadionul Ghencea
Geir Axelsen

**Geir Axelsen** (født 1965) er en norsk samfunnsøkonom og tidligere politiker (Ap). Han ble i mai 2018 utnevnt til direktør i Statistisk sentralbyrå.

Han er utdannet cand.oecon. fra Universitetet i Oslo i 1994 og har Master of Public Administration fra Harvard Kennedy School fullført i 2003. 

Han ble første gang ansatt i Finansdepartementet i 1997. Han var underdirektør i finansavdelingen og ble senere statssekretær i Finansdepartementet fra 2005 til 2009. Han har tidligere vært er direktør i Statoil med ansvar for makroøkonomi og energimarkedsanalyse. Frem til han ble leder for SSB var han assisterende arbeids- og velferdsdirektør og økonomi- og styringsdirektør i NAV.  

Axelsen har vært partisekretær i Oslo Arbeiderparti (1994–1997), nestleder i AUFs sentralstyre (1989–1992), leder AUF i Oslo (1987–1988) og fylkessekretær for AUF i Oslo (1985–1987). 

## Referanser


## Eksterne lenker
* 
* 
*  Geir Axelsen - biografi på Finansdepartementet